Brand by parlement rig skade aan(Foto: Michael Bachmeier/Facebook) ŉ Brand het laat Dinsdagaand by die parlementsgebou in Kaapstad uitgebreek, maar is geblus deur die Stad Kaapstad se brandweer voor dit te veel skade kon aanrig. Volgens die woordvoerder van die parlement, Moloto Mothapo, het die brand in die Ou Volksraadgebou uitgebreek. Verskeie kantore en komiteekamers op die boonste verdieping is in die brand beskadig. Dié kamers, sowel as vertrekke op die onderste vloer van die gebou, is verder beskadig toe die outomatiese sproeierstelsel geaktiveer is om die brand te blus. Die res van die parlementsgebou is volgens Mothapo nie beskadig nie. Niemand is beseer nie en dit is tans onduidelik hoe die brand ontstaan het. Volgens Mothapo is die parlement besig met ŉ ondersoek na die ontstaan van die brand en die omvang van die skade.